b'\n_START_ARTICLE_\nTermogeneza\n_START_PARAGRAPH_\nTermog\xc3\xa9neza je proces, s katerim toplokrvne (homeotermne) \xc5\xbeivali s stalno telesno temperaturo (endotermi) generirajo toploto ob porabi energijskih zalog, kadar zunanja temperatura pade pod neko kriti\xc4\x8dno mejo. Proces je klju\xc4\x8den za vzdr\xc5\xbeevanje homeostaze, saj je stabilna temperatura telesa pogoj za nemoteno delovanje encimskih in drugih fiziolo\xc5\xa1kih procesov, ki imajo temperaturni optimum nastavljen na normalno telesno temperaturo. Proces termogeneze lahko sicer poteka tudi pri t. i. termogenih rastlinah.\n_START_SECTION_\nTresava termogeneza\n_START_PARAGRAPH_\nPri tresavi termogenezi \xc5\xbeival generira toploto z ritmi\xc4\x8dnim kr\xc4\x8denjem mi\xc5\xa1ic - drgetanjem. Tak\xc5\xa1en na\xc4\x8din uporablja ve\xc4\x8dina endotermnih vreten\xc4\x8darjev, pa tudi nekatere vrste \xc5\xbeu\xc5\xbeelk. Avtonomni \xc5\xbeiv\xc4\x8dni sistem hkrati aktivira skupine mi\xc5\xa1ic z nasprotujo\xc4\x8dim si delovanjem (antagonisti\xc4\x8dnih), zato le-te ne opravijo nobenega dela. Toplota je posledica trenja med elementi mi\xc5\xa1i\xc4\x8dnih vlaken, podobno kot pri normalnem delovanju.\n_START_SECTION_\nNetresava termogeneza v mi\xc5\xa1icah\n_START_PARAGRAPH_\nPoseben primer predstavljajo specializirane celice v skeletnih mi\xc5\xa1icah, imenovane \xc2\xbbogrevalne celice\xc2\xab\xc2\xa0(angle\xc5\xa1ko heater cells), ki imajo malo miofilamentov in veliko mitohondrijev ter ob\xc5\xa1irni sarkoplazemski retikulum ter so najbolj poznane v me\xc4\x8daricah. Pri teh celicah prihaja do konstantnih ciklov spro\xc5\xa1\xc4\x8danja in privzema kalcijevih ionov (Ca\xc2\xb2\xe2\x81\xba) v sarkoplazemskem retikulumu, za kar je potrebna energija v obliki ATP, s tem pa se spro\xc5\xa1\xc4\x8da toplota._NEWLINE_Pri sesalcih pomembnost tovrstne netresave termogeneze ni jasno dolo\xc4\x8dena, kljub temu pa je domnevano, da naj bi bil omenjeni mehanizem klju\xc4\x8den pri dedni bolezni, imenovani maligna hipertermija. Osebki z boleznijo imajo okvarjene kalcijeve kanal\xc4\x8dke, v skladu s tem pa zaradi zunanjih dejavnikov, kot je npr. uporaba dolo\xc4\x8denih anestetikov med kirur\xc5\xa1kim posegom, pride do nenormalnega delovanja mehanizma, kar vodi do naglega in velikokrat smrtnega porasta telesne temperature.'